Takket være Tromsø kommune er det slett ikke bare-bare for Peter (22) å besøke kjæresten Julie (21).

Av Egil Pettersen og Anders Mildestveit (foto)

På ettermiddagen, sist fredag, møtte Peter Dalan forventningsfullt opp sammen med sin personlige assistent på busstasjonen i Tromsø: Klar for å sju timer i buss, for å besøke kjæresten i Alta. Assistenten er heldigvis svært fleksibel:

– Hadde det ikke vært for han så hadde ikke forholdet til min forlovede gått rundt, sier 22-åringen, som har cerebral parese.

Det er likevel alt annet enn enkelt for Dalan å reise på kjærestebesøkene sine. Når han skal ut på tur, må han nemlig varsle Tromsø kommune hele to uker i forveien.

– Jeg synes det er forkastelig, rett og slett, tordner han til TV 2s reporter.

Kommunen kontrer med at det handler om å fylle opp vaktlister og å få turnuser til å gå opp. De viser også til at det er en utfordring å skaffe assistenter og vikarer som kan være med Peter til Alta.

Er Tromsø kommune for firkantede overfor Peter?

– Jeg forstår ham. Han er jo ung og ønsker denne fleksibiliteten, innrømmer politisk rådgiver for helse- og sosialbyråden i Tromsø kommune, Kristian Wilsgård (Frp).

– Men det må være en viss forutsigbarhet også for ansatte, fortsetter han.

– Skal ta del i mitt liv

Bussen går fra Tromsø klokken 16.00, og først syv timer senere ruller Peter inn i leiligheten til Julie Hasselberg på Elvebakken sykehjem i Alta.

– Det er godt å ha deg her, sier hun.

Se hele innslaget fra 21-nyhetene på TV 2 øverst i artikkelen.

Også Julie har cerebral parese, og 21-åringen fra Alta skjønner ikke hvorfor det skal være så vanskelig for dem å få møtes når de selv vil.

– Jeg synes at Tromsø kommune burde ha respekt for våre liv, sier hun til TV 2.

Du er jo et stor del av mitt liv, og da skal du også ta del i mitt liv

Denne gang fikk Julie ha Peter på besøk i 12 timer, før han måtte ta farvel og dra tilbake til Tromsø.

– Du er jo et stor del av mitt liv, og da skal du også ta del i mitt liv, sier Julie.

– Både i gode og vonde dager som det så fint heter.

LES OGSÅ: Byråkratiet vokser i Kommune-Norge

Vil ha møte

Kristian Wilsgård i Tromsø kommune sier at man vil forsøke å finne løsninger. Nå vil han invitere Peter til et møte.

– Ser du at det også er en kjærlighetshistorie?

– Det gjør jeg selvfølgelig, kommenterer han.

Peter selv synes ikke han får den hjelpen og oppfølgingen som han fortjener.

– Skjønner du ikke at de som er ansatt i kommunen må ha ei arbeidstid, og at det ikke er helt uproblematisk å skaffe assistenter når du vil til Alta?

– Jo, jeg skjønner det, men det her er snakk om livet til to nesten friske ungdommer, sier han.